በኢትዮጵያ የደረሰው የአይሮፕላን አደጋ የብዙ ሀገራት ዜጎችን ቢጎዳም ዓለምን የበለጠ አስተሳስሯል-ፕሬዝዳንት ማክሮን
በኢትዮጵያ ባለፈው ሳምንት የደረሰው የአይሮፕላን አደጋ የብዙ ሀገራት ዜጎችን ቢጎዳም ዓለምን የበለጠ አስተሳስሯል ሲሉ የፈረንሳይ ፕሬዝዳንት ኢማኑኤል ማክሮን ገለጹ፡፡ፕሬዚዳንቱ ይህን ያሉት በናይሮቢ “አንድ ዓለም” በሚል ርዕስ በአፍሪካ ለመጀመሪያ እየተካሄደ ባለው ጉባኤ ሲሆን በመክፈቻ ንግግራቸው “ይህ አሳዛኝ አደጋ የዓለም አገሮችን በዚህ ፈታኝ ወቅት እንደ አንድ ቤተሰብ አንዲቆሙ አድርጓቸዋል” ብለዋል።በእሳቸው ጠያቂነትም ለተጎጂዎቹ የአንድ ደቂቃ የህሊና ፀሎት የተደረገ ሲሆን ለኢትዮጵያ ሕዝብና መንግስትም መፅናናትን ተመኝተዋል።የኬንያው ፕሬዚደንት ኡሁሩ ኬንያታም በአደጋው ጉዳት ለደረሰባቸው ሰዎች ቤተሰቦች፣ ጓደኞችና የሥራ ባልደረቦች መፅናናትን ተመኝተዋል።በቅርቡ የተባበሩት መንግስታት ድርጅት ዋና ጸሃፊ አንቶኒዮ ጉቴሬዝ የኢፌዴሪ ውጭ ጉዳይ ሚኒስትር ዶክተር ወርቅነህ ገበየሁን የድርጅቱ ረዳት ዋና ጸሀፊ አድርገው የድርጅቱ የኬንያ ቢሮ ኃላፊ አድርጎ በመሾማቸው የተሰማቸውን ደስታ ገልጸው በኬንያ ቆይታቸውም ለስራቸው መቃናት የአገሪቱ ህዝብና መንግስት አስፈላጊውን ድጋፍ ሁሉ እንደሚያደርግላቸው ገልጸዋል።በጉባኤው  የኢፌዴሪ የአካባቢ ጥበቃ፣ የደንና የአየር ንብረት ለውጥ ኮሚሽነር ፕሮፌሰር ፍቃዱ በየነ ኢትዮጵያን በመወከል ተገኝተዋል፡፡(ምንጭ፡-የውጭ ጉዳ ሚኒስቴር ቃልአቀባይ ጽ/ቤት) 